b'\n_START_ARTICLE_\nTimo H\xc3\xa4nnik\xc3\xa4inen\n_START_SECTION_\nEl\xc3\xa4m\xc3\xa4 ja ura\n_START_PARAGRAPH_\nH\xc3\xa4nnik\xc3\xa4inen on kirjoittanut ylioppilaaksi Kallion lukiosta vuonna 1998  ja valmistunut filosofian maisteriksi Helsingin yliopistosta vuonna 2006, gradun aiheena \'Modernismin murros V\xc3\xa4in\xc3\xb6 Kirstin\xc3\xa4n runokokoelmassa "Puhetta"\'. H\xc3\xa4n oli Savukeidas Kustannuksen julkaiseman kirjallisuus- ja kulttuurilehti Kerberoksen p\xc3\xa4\xc3\xa4toimittaja sen koko elinkaaren 2000\xe2\x80\x932014. H\xc3\xa4nnik\xc3\xa4inen on ollut kriitikkona Parnassossa vuodesta 2005 ja julkaissut arvosteluja my\xc3\xb6s useissa muissa lehdiss\xc3\xa4. H\xc3\xa4nnik\xc3\xa4inen on k\xc3\xa4\xc3\xa4nt\xc3\xa4nyt muun muassa Oscar Wilden, Robert Louis Stevensonin ja Charles Simicin tuotantoa. H\xc3\xa4nnik\xc3\xa4isen runokokoelma Istun vastap\xc3\xa4\xc3\xa4t\xc3\xa4 (2002) oli mukana Helsingin Sanomien esikoiskirjakilpailussa. Runokokoelman Kilpailevan lajin muistomerkki julkaisi Savukeidas vuonna 2005. H\xc3\xa4n on kirjoittanut my\xc3\xb6s yhteispamfletin Liberalismin petos (2012) yhdess\xc3\xa4 kirjailija Tommi Melenderin kanssa._NEWLINE_Timo H\xc3\xa4nnik\xc3\xa4inen on vuonna 2012 perustetun kansallismielisen ja traditionalistisen Sarastus-verkkolehden p\xc3\xa4\xc3\xa4toimittaja ja yksi sen perustajista. H\xc3\xa4n oli puhujana 612-marssilla Helsingiss\xc3\xa4 itsen\xc3\xa4isyysp\xc3\xa4iv\xc3\xa4n\xc3\xa4 2015. _NEWLINE_H\xc3\xa4nnik\xc3\xa4inen on ollut j\xc3\xa4rjest\xc3\xa4m\xc3\xa4ss\xc3\xa4 ja toiminut my\xc3\xb6s puhujana \xc3\xa4\xc3\xa4rioikeistolaisessa Awakening-tapahtumassa, jossa on vaadittu muun muassa valkoista ylivaltaa. Tilaisuuksissa on esiintynyt my\xc3\xb6s antisemitistisiksi ja fasistisiksi luonnehdittuja puhujia.\n_START_SECTION_\nViestikohu\n_START_PARAGRAPH_\nJuhannusaattona 2015 H\xc3\xa4nnik\xc3\xa4inen julkaisi Naisasialiitto Unionin sek\xc3\xa4 v\xc3\xa4kivaltaa kokeneiden naisten ja tytt\xc3\xb6jen tukipalvelun Naisten Linjan julkisilla Facebook-sivuilla alatyylisi\xc3\xa4 viestej\xc3\xa4. H\xc3\xa4nnik\xc3\xa4isen mukaan kyseess\xc3\xa4 oli humalainen h\xc3\xb6lm\xc3\xb6ily. H\xc3\xa4n oli my\xc3\xb6s jo aikaisemmin l\xc3\xa4hett\xc3\xa4nyt alatyylisi\xc3\xa4 viestej\xc3\xa4 useille eri henkil\xc3\xb6ille. Viestien seurauksena H\xc3\xa4nnik\xc3\xa4isen teoksia julkaissut Savukeidas-kustantamo lopetti yhteisty\xc3\xb6n h\xc3\xa4nen kanssaan.'